《满庭芳 己夘七月十一日得颖》
元代·吴景奎

露洗新秋，天浮灏气，桐孙初长庭隅。绷裁红锦，门左记垂弧。

白发萱亲笑道，于今见、四叶喜荣敷。天台路，吾儿知不，倩雁报安书。

山中何所有，石田茅屋，菊径瓜区。更寒窗老砚，他年尽传渠。

愿汝身如犊健，看书罢、更学把犁锄。称乡里，善人可矣，卿相又何如。

作者简介：（1292—1355）婺州兰溪人，字文可。七岁力学如成人，年十三为乡正。刘贞为浙东宪府掾，辟为从事，后荐署兴化路儒学录，以母老辞不就。博学，尤善为诗，词句清丽，有唐人风。有《药房樵唱》。